Document ID: 32014R0637

PROVEDBENA UREDBA KOMISIJE (EU) br. 637/2014
оd 13. lipnja 2014.
o izmjeni Uredbe (EZ) br. 1979/2006 u pogledu uvozne carinske kvote za konzervirane gljive podrijetlom iz Kine
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 187. točku (a),
budući da:
(1)
Uredbom Komisije (EZ) br. 1979/2006 (2) otvara se i predviđa upravljanje carinskim kvotama za konzervirane gljive uvezene iz trećih zemalja.
(2)
Sporazumom u obliku razmjene pisama između Europske unije i Narodne Republike Kine koji je sklopljen u skladu s člankom XXIV. stavkom 6. i člankom XXVIII. Općeg sporazuma o carinama i trgovini (GATT) iz 1994. u vezi s izmjenom koncesija u rasporedima Republike Bugarske i Rumunjske u okviru njihova pristupanja Europskoj uniji (3) i koji je odobren Odlukom Vijeća 2014/116/EU (4), predviđeno je povećanje od 800 tona (ocijeđena neto težina) dodijeljene količine za Narodnu Republiku Kinu u okviru carinske kvote EU-a za konzervirane gljive roda šampinjona (Agaricus) obuhvaćene oznakama KN 0711 51 00, 2003 10 20 i 2003 10 30.
(3)
Povećanje carinske kvote trebalo bi se odraziti u Prilogu I. Uredbi (EZ) br. 1979/2006.
(4)
Uredbu (EZ) br. 1979/2006 treba stoga na odgovarajući način izmijeniti.
(5)
Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,
DONIJELA JE OVU UREDBU:
Članak 1.
Izmjena Uredbe (EZ) br. 1979/2006
Prilog I. Uredbi (EZ) br. 1979/2006 zamjenjuje se tekstom u Prilogu ovoj Uredbi.
Članak 2.
Stupanje na snagu
Ova Uredba stupa na snagu trećeg dana od dana objave u Službenom listu Europske unije.
Primjenjuje se od 1. srpnja 2014.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 13. lipnja 2014.

Labels: 3
17
18
6